Beskyldningerne om sexchikane mod Morsøs 1. viceborgmester Viggo Vangsgaard får nu konsekvenser i forbindelse med kommunalvalget den 16. november. Vangsgaard repræsenterer SF i kommunalbestyrelsen på Mors, og det er den direkte årsag til, at Enhedslisten nu afviser at indgå et valgforbund med SF. - Vi siger nej tak, siger Pia Thorsen, der er Enhedslistens nye spidskandidat på Mors. Hun uddyber: - Sådan en sag er simpelthen for alvorlig til, at vi vil risikere, at vores stemmer bliver brugt til at vælge SFs spidskandidat ind. Viggo Vangsgaard har ikke ønsket at kommentere sagen over for TV MIDTVEST, men til Nordjyske siger han, at Enhedslistens melding ikke kommer bag på ham. - Jeg har det sådan, at der er nogle, der skal finde nogle sager. Jeg har selvfølgelig været klar over, at den nok ville blive taget op i forbindelse med valget. Det kommer ikke som en overraskelse for mig. I politik gælder alle kneb jo, siger han til avisen. Klar til at miste stemmer Enhedslisten har forud for kommunalvalget indgået valgforbund med De Radikale. Men selv hvis Enhedslistens manglende valgsamarbejde med SF betyder, at Pia Thorsen ikke bliver valgt, så må det være sådan, mener hun. - Det er ok. Det handler om, at vi står på vores principper, og vi kæmper altid mod sexisme, påpeger Pia Thorsen. - Også selvom det skulle betyde, at vi mister nogle stemmer på det. Beskyldningerne om upassende opførsel nåede offentlighedens søgelys i oktober 2020, da det kom frem, at Vangsgaard året forinden havde fået valget mellem at frivilligt at melde sig ud af Socialdemokratiet eller at blive ekskluderet. Anledningen var, at det socialdemokratiske medlem af kommunalbestyrelsen Pia Storm beskyldte ham for sexisme. Han skulle blandt andet have spurgt, om han "skulle smide hende op på et bord og tage hende bagfra". Et andet medlem af kommunalbestyrelsen, Anja Birch Alsøer fra Venstre, stod også frem og fortalte om upassende adfærd fra Vangsgaards side. Selv afviste Vangsgaard beskyldningerne og fortalte, at han blot havde forladt Socialdemokratiet og i den forbindelse underskrevet et dokument for at skaffe ro i partiet. Heller ikke SFs formand på Mors har ønsket at stille op til interview i dag.

Opsummering:
Enhedslisten på Mors vil ikke i valgforbund med SF, fordi SFs spidskandidat har en sexismesag i bagagen.